b'\n_START_ARTICLE_\nKresttsy\n_START_SECTION_\nMaantiede ja ilmasto\n_START_PARAGRAPH_\nKresttsyn kunnan pinta-ala on 617,68 neli\xc3\xb6kilometri\xc3\xa4. Se rajoittuu luoteessa Kresttsyn piirin Ust-Volman, koillisessa Rut\xc5\xa1jin ja kaakossa Novoje Rahinon kuntiin sek\xc3\xa4 etel\xc3\xa4ss\xc3\xa4 Demjanskin ja l\xc3\xa4nness\xc3\xa4 Parfinon piireihin. Pinta-alasta 61,9\xc2\xa0% on mets\xc3\xa4\xc3\xa4, 34,7\xc2\xa0% maatalousmaata ja 2,9\xc2\xa0% asuinaluetta._NEWLINE_Kunta sijaitsee Ilmaj\xc3\xa4rven tasangolla, jonka maisemaa leimaavat matalat kukkulat ja suoalueet. T\xc3\xa4rkeimm\xc3\xa4t joet ovat Mstan sivujoki Holova ja j\xc3\xa4lkimm\xc3\xa4iseen laskeva Mo\xc5\xa1nja. Hy\xc3\xb6tykaivannaisiin kuuluvat hiekka, sora, turve, sapropeeli ja savi. Suojeltuja luonnonmuistomerkkej\xc3\xa4 ovat Gverstjanitsa-j\xc3\xa4rvi ymp\xc3\xa4r\xc3\xb6ivine maisemineen sek\xc3\xa4 Jamskaja Slobodan l\xc3\xa4hell\xc3\xa4 sijaitseva pyh\xc3\xa4 l\xc3\xa4hde._NEWLINE_Seutu kuuluu manner- ja meri-ilmaston siirtym\xc3\xa4alueeseen. Tammi-helmikuun keskil\xc3\xa4mp\xc3\xb6tila on \xe2\x80\x938,9\xc2\xa0\xc2\xb0C ja hein\xc3\xa4kuun 17,2\xc2\xa0\xc2\xb0C. Vuotuinen sadem\xc3\xa4\xc3\xa4r\xc3\xa4 on 695 millimetri\xc3\xa4.\n_START_SECTION_\nHistoria\n_START_PARAGRAPH_\nNovgorodin Derevan viidennekseen kuulunut Kresttsyn pogosta mainitaan ensimm\xc3\xa4isen kerran 1400-luvun lopussa. Sen nimitys perustuu ven\xc3\xa4j\xc3\xa4n kielen risteyst\xc3\xa4 tarkoittavaan sanaan. Moskovan ja Novgorodin v\xc3\xa4liselt\xc3\xa4 tielt\xc3\xa4 haarautuivat Kresttsyss\xc3\xa4 tiet Borovit\xc5\xa1iin ja Staraja Russaan._NEWLINE_Vuonna 1776 Kresttsyst\xc3\xa4 tuli kaupunki ja Novgorodin k\xc3\xa4skynhaltijakuntaan kuuluneen kihlakunnan keskus. Kihlakunta lakkautettiin vuonna 1796, mutta perustettiin uudelleen vuonna 1802. Kaupungin ja sen vieress\xc3\xa4 sijainneen kyytimiesten taajaman Jamskaja Slobodan asukkaat saivat elantonsa maantieliikenteest\xc3\xa4, kaupank\xc3\xa4ynnist\xc3\xa4 ja pienteollisuudesta. Seutu oli kuuluisa Krestetskaja strot\xc5\xa1ka -nimell\xc3\xa4 tunnetuista kirjontat\xc3\xb6ist\xc3\xa4\xc3\xa4n. Vuosina 1882\xe2\x80\x931885 Kresttsyss\xc3\xa4 ty\xc3\xb6skenteli opettajana ven\xc3\xa4l\xc3\xa4inen kirjailija Fjodor Sologub. Vuoden 1897 v\xc3\xa4est\xc3\xb6nlaskennan mukaan kaupungissa oli 2\xc2\xa0600 asukasta._NEWLINE_Kresttsyn kihlakunta lakkautettiin vuonna 1922 ja vuonna 1926 kaupunki alennettiin kyl\xc3\xa4ksi. Vuonna 1927 siit\xc3\xa4 tuli piirikeskus ja vuonna 1938 kaupunkimainen taajama. Toisen maailmansodan aikana Kresttsyn l\xc3\xa4helt\xc3\xa4 meni saksalaisten vastainen rintamalinja. Nykyinen kaupunkikunta on perustettu vuonna 2006.\n_START_SECTION_\nLiikenne, talous ja palvelut\n_START_PARAGRAPH_\nM10-valtatielt\xc3\xa4 haarautuu Kresttsyss\xc3\xa4 Okulovkan kautta Borovit\xc5\xa1iin, Pestovoon ja Ustju\xc5\xbenaan johtava maantie. Taajamasta on linja-autoyhteydet kunnan ja piirin kyliin, Novgorodiin ja alueen muihin keskuksiin sek\xc3\xa4 Pietariin ja Tveriin. Kresttsyss\xc3\xa4 on Bologojen ja Dnon v\xc3\xa4liselt\xc3\xa4 rautatielt\xc3\xa4 Valdaissa haarautuvan tavaraliikenteen radan p\xc3\xa4\xc3\xa4teasema._NEWLINE_Talous perustuu puunhankintaan ja -jalostukseen sek\xc3\xa4 elintarvike- ja tekstiiliteollisuuteen. Taajaman tunnetuimmat yritykset ovat perinteisi\xc3\xa4 tekstiilituotteita valmistava ompelimo Krestetskaja strot\xc5\xa1ka sek\xc3\xa4 pitk\xc3\xa4t perinteet omaava, aikaisemmin mets\xc3\xa4teollisuuden malliyrityksen\xc3\xa4 toiminut Kresttsyn mets\xc3\xa4teollisuuspiiri. Maataloutta edustavat l\xc3\xa4hinn\xc3\xa4 asukkaiden palstaviljelm\xc3\xa4t._NEWLINE_Kresttsyss\xc3\xa4 toimii viisi lastentarhaa, kaksi keskikoulua, lasten harrastuskeskus ja ammattikoulu. Kulttuurilaitoksia ovat piirin kulttuuritalo, kahden kyl\xc3\xa4n kulttuuritalot, lasten musiikkikoulu, kansanperinnekeskus, viisi kirjastoa, kotiseutumuseo, Krestetskaja strot\xc5\xa1ka -tehtaan museo ja elokuvateatteri. Terveyspalveluihin kuuluvat piirisairaala ja poliklinikka.\n_START_SECTION_\nKaupunkikuva, n\xc3\xa4ht\xc3\xa4vyydet ja matkailu\n_START_PARAGRAPH_\nTaajama koostuu etup\xc3\xa4\xc3\xa4ss\xc3\xa4 puutarhapalstojen ymp\xc3\xa4r\xc3\xb6imist\xc3\xa4 omakotitaloista sek\xc3\xa4 matalista kerrostaloista. Holovajoen vasemmalla rannalla sijaitseva keskusta on s\xc3\xa4ilytt\xc3\xa4nyt alkuper\xc3\xa4isen suorakulmaisen asemakaavansa keskusaukioineen._NEWLINE_Seudulta on l\xc3\xb6ydetty useita muinaisia asuin- ja hautapaikkoja. Rakennusmuistomerkkej\xc3\xa4 ovat 1700\xe2\x80\x931800-luvuilla pystytetyt Katariina II:n matkapalatsi sek\xc3\xa4 vankila- ja sairaalarakennukset, Pyh\xc3\xa4n Katariinan katedraali (1777), Pyh\xc3\xa4n Kolminaisuuden kirkko (1863\xe2\x80\x931865) sek\xc3\xa4 vanhat kauppias- ja asuintalot. Historialliset kohteet liittyv\xc3\xa4t etup\xc3\xa4\xc3\xa4ss\xc3\xa4 toiseen maailmansotaan._NEWLINE_Taajamassa on ravintola ja muutama kahvila. Majoituspalveluja tarjoavat hotelli Lesnaja ja motelli Bumer.'